Komisijos reglamentas (EB) Nr. 538/2000
2000 m. kovo 13 d.
iš dalies keičiantis Reglamentą (EB) Nr. 1599/97, nustatantį išsamias minimalių importo kainų sistemos taikymo tam tikroms uogoms, kurių kilmės šalis yra Bulgarija, Vengrija, Lenkija, Rumunija, Slovakija, Čekijos Respublika, Estija ir Lietuva, taisykles, ir panaikinantis Reglamentus (EEB) Nr. 1226/92 ir (EB) Nr. 2479/96
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 18 d. Tarybos sprendimą Nr. 1999/790/EB dėl Europos sutarties, steigiančios asociaciją tarp Europos bendrijos ir jos valstybių narių ir Latvijos Respublikos, prekybos aspektus sureguliuojančio Protokolo sudarymo, atsižvelgiant į Austrijos Respublikos, Suomijos Respublikos ir Švedijos Karalystės stojimą į Europos Sąjungą bei į Urugvajaus raundo derybų žemės ūkio klausimais, įskaitant esamų preferencinių susitarimų pagerinimą, rezultatus [1], ypač į jo 2 straipsnio 1 dalį,
kadangi:
(1) Turėtų būti nustatytos išsamios taisyklės taikyti tam tikrų perdirbtų uogų, kurių kilmės šalis yra Latvija, minimalių importo kainų sistemą, kaip numatyta pirmiau minėtame Protokole, įsigaliojusiame 2000 m. kovo 1 d. [2]. Ši sistema yra identiška sistemai, kuri taikoma tam tikroms uogoms, kurių kilmės šalis yra Bulgarija, Vengrija, Lenkija, Rumunija, Slovakija, Čekijos Respublika, Estija ir Lietuva, ir kuriai išsamios taikymo taisyklės yra nustatytos Komisijos reglamente (EB) Nr. 1599/97 [3] su pakeitimais, padarytais Reglamentu (EB) Nr. 2371/1999 [4]. Siekiant supaprastinti taisykles, pirmiau minimų, išsamios importą reglamentuojančių nuostatų taikymo taisyklės turėtų būti įtrauktos į tą patį Reglamentą, o Reglamento (EB) Nr. 1599/97 apimtis turėtų būti išplėsta įtraukiant produktus, kurių kilmės šalis yra Latvija.
(2) Šios importą reglamentuojančios nuostatos pakeičia Tarybos reglamente (EB) Nr. 1926/96 [5] numatytas nuostatas. Atsižvelgiant į tai, Komisijos reglamentas (EB) Nr. 2479/96 [6], nustatantis išsamias minimalių importo kainų sistemos bei minimalių importo kainų taikymo tam tikroms uogoms, kurių kilmės šalis yra Latvija, taisykles, su paskutiniais pakeitimais, padarytais Reglamentu (EB) Nr. 2371/1999, turėtų būti panaikintas.
(3) Nuostatos dėl valstybių narių informacijos perdavimo apie importą iš Latvijos, kurį reglamentuoja Reglamento (EB) Nr. 1599/97 5 straipsnis, keičiamos 1992 m. gegužės 13 d. Komisijos reglamentu (EEB) Nr. 1226/92 dėl valstybių narių informacijos perdavimo Komisijai apie tam tikrų perdirbtų vaisių ir daržovių produktų importą [7], su paskutiniais pakeitimais, padarytais Reglamentu (EB) Nr. 2480/96 [8]. Dėl to Reglamentas (EEB) Nr. 1226/92 turėtų būti panaikintas.
(4) Sureguliuojantys protokolai įsigalioja 2000 m. kovo 1 d., todėl šis reglamentas taip pat turėtų įsigalioti nuo tos pačios dienos.
(5) Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1599/97 iš dalies keičiamas taip:
1. Pavadinimas keičiamas taip:
"1997 m. liepos 28 d. Komisijos reglamentas (EB) Nr. 1599/97, nustatantis išsamias minimalių importo kainų sistemos taikymo tam tikroms uogoms, kurių kilmės šalis yra Bulgarija, Vengrija, Lenkija, Rumunija, Slovakija, Čekijos Respublika, Estija, Latvija ir Lietuva, taisykles"
.
2. 5 straipsnio 4 dalis panaikinama.
3. Priedas keičiamas priedu, kuris pridedamas prie šio reglamento.
2 straipsnis
Reglamentai (EEB) Nr. 1226/92 ir (EB) Nr. 2479/96 panaikinami.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas taikomas nuo 2000 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 13 d.